作者:劉子寰
標題:賀新郎
內容:柱杖凌高絕。望千山隱隱，波瀾動搖天末。下有白雲平遠壑，湧起潮頭噴雪。浸絕島、孤峰出沒。赤縣神州何處是，但風煙、杳杳迷空闊。呼不見，古人物。碧松枝下青瑤石。舉頭看、長空湛湛，淡琉璃色。上界屋辰多官府，夸父忙鞭日月。任兔走、烏飛超忽。宇宙茫茫如許大，百年間、何用爭優劣。身世事，一毛髮。